Papersnake/gushiwen huggingface dataset:
新雁过妆楼 其一 为焦云隐赋
张炎（宋代）

春树江东。吟正远、清气竟入崆峒。问余栖处，只在缥缈山中。此去山中何所有，芰荷制了集芙蓉。且扶筇。倦游万里，独对青松。
行藏也须在我，笑晋人为菊，出岫方浓。淡然无心，古意且许谁同。飞符夜深润物，自呼起苍龙雨太空。舒还卷，看满楼依旧，霁日光风。
次韵和江邻几送客回同过金明池二首
梅尧臣（宋代）

送别西亭车马尘，天池回傍欲迷津。
画船龙尾何时发，丹杏梢头漏泄春。
用夹谷子括吴山晚眺韵十首
方回（元代）

梯天直上俯平宽，故国繁华尚可观。
西子有船春色去，伍员无庙暮涛寒。
九原事往人难问，四序功成岁又残。
米贱酒平慰迟暮，巢林聊得一枝安。
发青州兵有感
王世贞（明代）

闻道司空初奏凯，似传天子又推轮。人间白羽兵符峻，海上黄金剑气新。

待发临淄七万户，横行即墨五千人。不知谁是封侯骨，矫首中原涕泪频。
上建王生辰
史浩（宋代）

高穹祚明德，圣主历无疆。谈笑复境土，穆穆游岩廊。

一定天下本，忠孝资元良。愿言千万寿，玉立侍清光。
望茅山六言三首
周文璞（宋代）

昔年唱采芝歌，已老头颅柰何。
不见飚轮碾处，白云出没常多。
郭外春游
高延第（清代）

清风引游骑，出没翠崖间。老树欹仍直，幽禽语自閒。

寻溪初得路，停策再看山。却背斜阳去，严城欲上关。
东湖怀洪景伯
曾惇（宋代）

东湖径昃半苍苔，问讯红蕖几许开。
渺渺波光侵坐席，霏霏荷许著尊罍。
片云正为诗情起，好雨更将凉意来。
别乘朝来知健否，颇思剧饮拗莲台。
到云影院自此下甚险
沈守正（明代）

小院标云影，云来影若何。老杉晴日少，危□□苔多。

入谷石摩腹，逢崖弟唤哥。奇情因险夺，不暇问金鹅。
秋晚书怀
高士谈（金朝）

肃肃霜秋晚，荒荒塞日斜。老松经岁叶，寒菊过时花。

天阔愁孤鸟，江流悯断槎。有巢相唤急，独立羡归鸦。
黄祊小店野饭示子坦子聿
陆游（宋代）

山林久衰病，生世几清明？未作松根卧，犹寻溪上行。
食新炊麦饭，尝饁啜蓴羹。
孺子虽知学，家贫且力耕。
代探花郎 其一
黄裳（宋代）

蟾宫兄弟满清都，竞向花前醉索扶。昨夜碧桃源里去，蕊香多少上蜂须。
杂感三首 其二
王昊（清代）

云旗金甲驻沙滩，横海楼船旧筑坛。王浚举帆风正急，孙恩归岛水犹寒。

由来北府屯原重，自古长江守独难。浮玉山头兵十万，帐中好把阵图看。
颂古四十四首
释法泰（宋代）

明镜当台湛如水，无端特地起尘埃。
积成山岳面前立，千手大悲擘不开。
感皇恩（原无调名）
唐致政（宋代）

君欲问予年，八十有七。百岁十分尚留一。世间滋味，尝尽酸咸苦涩。时今倒食蔗，无甜汁。
与雪如露坐看月遂过前涧观瀑布
叶元吉（清代）

空山坐遥夜，满目生幽情。邻家已闭户，人静山沈沈。

惊寒吠狂犬，涧谷声相应。却疑远客来，自启柴门迎。

门启月光入，照见南枝春。悠然写生意，不见氛埃生。

夜山寒亦睡，兀兀唤不醒。飞流溅襟袖，匹练当桥横。

支筇聊散步，履蹈音微腾。踏林碎寒玉，落叶乾有声。

人境并怛化，顾视都幽情。转厌尘市中，扰扰无时宁。
广陵欧阳永叔赠寒林石砚屏
梅尧臣（宋代）

磷磷石岸上，浓淡树林分。
隔水见寒岛，暗枝藏宿云。
贤哉吾益友，持以赠离群。
琥珀不须问，中心多化蚊。
早泊江城三首
董嗣杲（宋代）

俗务脱始轻，病体自然愈。
今朝泊船早，消摇大江浒。
前林青芒回，众芳锦唇吐。
庐山知几峰，閒背晓星数。
风雨梦金陵诸旧社
陈鹤（明代）

乱离漂泊滞天涯，托迹空门不当家。
病里音书非故旧，夜深风雨梦京华。
褰裳觅句行南陌，并马看春过狭斜。
睡醒蒲团寒漏断，半庭蕉叶杂江沙。
游浯溪
王壶（宋代）

□□□□□□□，□值凄凉八百秋。
入院伽蓝先稽首，题诗神鬼暗添愁。
几章镌石珠玑灿，一带临江泉石幽。
读罢中兴碑去后，逢人便举伴茶瓯。
次韵介之梦山中
周砥（元代）

松花金粉落春晴，白鹤看棋如客行。
疏雨竹窗缘是梦，隔林茶客只闻声。
繁华久困心何得，澹泊相遭思亦清。
不有鹿门高世志，山中几日道能成。
寿区白斋梁毅所二同年七十一同四月生 其一
王渐逵（明代）

四月天气佳，景风扇融和。葭灰转仲吕，万物熙以讹。

遥持一杯酒，兄弟相经过。何以介眉寿，肴馔列前罗。

时果荐荔支，园畦摘嘉蔬。虽无珍与馐，寄兴则已多。

旅寓百年内，居诸倏如梭。为乐须及时，不饮将奈何。

但罄同心欢，不惜春颜酡。请君且尽酌，贱子当筵歌。

珠海渊且深，白云高嵯峨。相期祝无疆，长醉南山柯。
河中孙学士以诗见寄因次本韵继和三章用为酬
魏野（宋代）

表里山河舜帝基，圣君馆殿选贤知。
开筵想任佳人拥，游寺应嫌俗吏随。
政讶龚黄推绝席，文疑元白竖降旗。
逍遥楼向闲登处，几感皇唐御制诗。
留别龙城山主怀义 其二
邹浩（宋代）

仙阁龙城一望间，每来过我不如还。汀鸥犹集栏干外，应怪从今气象閒。
泊青县
刘子壮（明代）

怀归频卜夜，经地每询名。风俗见同异，声闻别性情。

川通诸郡接，河尽急流平。数折岸张曲，深秋暮气清。

微风生远树，高月峙孤城。送米悲穷邑，听更愧旅茕。

昨宵未敢醉，危坐敬王程。
寒夜拥炉瓶梅枯冻戏为作下火诗
周之翰（宋代）

寒勒铜瓶冻未开，南枝春断不归来。
这回不入梨云梦，却把芳心作死灰。
题泠然洞 其二
朱真人（宋代）

不踏轻红尘，扁舟寄此身。江湖双短鬓，天地一閒人。

换酒穿红鲤，调羹芼紫莼。醉来歌一曲，流韵满青蘋。
咏史
陈杰（宋代）

蜀相犹雄懿已王，江东逮见魏先亡。
山旭更在江东后，如此三分未用伤。
公慕治
张继先（宋代）

一坛幽占万松阴，意为寻真特地深。
翳翳野云披绿岸，时时疏雨洒青林。
真图未落前朝手。短褐堪求古圣心。
鹤辇近过游息处，桃花流水尚堪寻。
送王佥宪分韵得事字
石宝（明代）

出门仰青天，千里见孤翅。嘘气成采霞，百鸟不敢企。

借问希有鸟，南游欲何事。一蜚历江海，再举掠恒冀。

来游大韶庭，雍雍领群瑞。亦有阿阁颠，故巢尚深閟。

帝许中翱翔，衔书泽憔悴。鸿鹄岂不高，鹰隼岂不鸷。

一鸣天下春，所贵在纯粹。何异君子登，快睹歆士类。

凤兮盍归来，德辉正光被。
三御史咏
佚名（唐代）

韦子凝而密，任生直且狂。
可怜元福庆，也学坐凝床。
红梅
释琏（宋代）

娇朱浅浅透烟光，瘦倚疏檐半出墙。
雅有风情胜桃李，巧含春思避冰霜。
融明醉脸笼轻晕，敛掩仙姿蹙嫩黄。
旦暮风英堕行袂，依微如著袖中香。
谢权府惠府判辨祖相死于邸中非商贾者 其二
释居简（宋代）

天书少室价，贾竖晞天恩。一钱一滴蜜，不甜云水僧。

冰檗宁苦寒，货殖其何能。炎冈镇烈烈，玉石难分明。
题东皋
曾几（宋代）

市声俱不闻，野色良可喜。
听公北宅住，还我东皋子。
闻琳老欲入山今少雨想未成行奉寄一绝
毛滂（宋代）

野僧报我泉新白，此老居庵山更清。
雨涩故应须小住，云寒端未出相迎。
题夏闰枝青镫有味图
丁谦（清代）

至文肇六籍，洙泗执枢纽。鲁论四教垂，文实居其首。

天地虽广大，万物虽繁茂，厥理靡不包，一一资析剖。

譬如城门轨，万马此辐辏。自遭秦坑焚，汉兴葺残漏。

讹谬日渐增，糠秕遂杂糅。厥后流益分，笙簧百家奏。

经史子集区，金石梨枣寿。儒者生近今，简册如山阜。

区区两目力，讵易遍寻究。又况是非间，错互眩妍丑。

出主或入奴，输攻而墨守。谁能折其中，轇轕辨纷纠。

夙昔有志斯，披诵就窗牖。荧然夜一檠，不觉柄移斗。

所嗟识趣卑，衣食复奔走。所学无一成，蹉跎竟谁咎。

闰兄劝学人，翩翩绍华胄。研摩日不遑，未恃得天厚。

我时共折证，悬河资辨口。醰然心得言，岂屑拾牙后。

示我青镫图，小册恰藏袖。开帙肖清神，夜景亦深秀。

梧桐三两株，竦立秋光候。萧萧竹几丛，掩映茅亭右。

斗室煜孤镫，书外百无有。恍闻金石声，琅琅激林薮。

我时将南旋，惜别同心友。敬当临歧言，得勿附琼玖。

相期各努力，业成致不朽。此味殊酸咸，知音果谁某。

还拟问铜芽，历历心领否。
玉菡萏
杨循吉（明代）

分得瑶池种最奇，半含香露尚开迟。风清月白东篱畔，犹忆江边欲堕时。
禅人请赞
释师范（宋代）

须发蓬松，，
眼孔定动。解拈死货，
手头活弄。触著梧桐老树椿，
等闲惊起丹山凤。
蒙恩除侍御史行次华州寄蒋相
薛能（唐代）

林下天书起遁逃，不堪移疾入尘劳。黄河近岸阴风急，

仙掌临关旭日高。行野众喧闻雁发，宿亭孤寂有狼嗥。

荀家位极兼禅理，应笑埋轮著所操。
春间小诗书赵壁追录之
朱槔（宋代）

夜月闽杯浅，春风楚制轻。
故乡空费梦，来此听溪声。
重阳寄文与可
冯山（宋代）

牛峰秋色翠相摩，还上凌云宴绮罗。黄菊纵逢佳节好，清欢不似去年多。

僧房次第依重到，霜月萧条且强歌。闻说洋州时节盛，不知高兴定如何。
西江月 其九
薛式（宋代）

一气初回遇朔，鼎中神水温温。刚柔相会气均匀。

妙在无过浑沌。

八卦循回循绕，推排九窍追奔。东西沈静合朝昏。

莫与常人议论。
王仲行尚书录示近诗，闻今日劝农灵岩，次韵
范成大（宋代）

馆娃宫殿压云头，自昔登临隘九州。
云浪长风三万顷，苍烟古木二千秋。
宾僚谁伴作诗苦，父老竞传敷政优。
想见归骖穿夜市，月边灯火满西楼。
湖上杂咏 其四
邹浩（宋代）

疾病经旬厌药杯，喜君折简傍湖来。浓云几败乃翁事，赖有南风为约开。
挽阮开之
洪咨夔（宋代）

穷达皆归命，亏成不挂心。
醉余便腹睡，棋罢掉头吟。
孔雀门阑旧，骊驹院落深。
可堪重剥啄，寂寂杏花阴。
过司空表圣墓
李馥（清代）

古道瞻遗墓，丰碑纪有唐。荣华辞黻冕，泉石殉君王。

诗品卑元相，清风慕首阳。如何长乐老，黄发耐兴亡！
自常州还江阴途中作
李嘉祐（唐代）

处处空篱落，江村不忍看。
无人花色惨，多雨鸟声寒。
黄霸初临郡，陶潜未罢官。
乘春务征伐，谁肯问凋残。
雨喜客过
文同（宋代）

积雨无所诣，十日不出屋。
故人念端居，牢落如槁木。
高轩过穷巷，下马想慰沃。
载酒酡杨颜，课饭饱桑腹。
日暮从者散，还寻旧书读。
承露盘 其二
弘历（清代）

青鸟曾传玉阙言，须臾王母降前轩。人君自有长生术，五帝三王万代尊。
颂古二十首
释了一（宋代）

甘贽设粥念摩诃，致见南泉打破锅。
万事但将公道断，任教四海动干戈。
陶梦得弼袖诗见访用元韵
张侃（宋代）

大雅不作诗格变，只今知谁传妙手。既爱虚飘状风云，又爱雕锼杯杞柳。

半生于此寓吾身，晓吟夕锻苦用心。可怜汩汩逐外物，未免渐渐亏天真。

我今久已乾面唾，闭门政要深自坐。春来织柳莺弄声，秋至凋叶蛩相和。

床头一卷古人诗，疾读缓读莫相疑。君不见口耳之学求宗派，不问血脉在不在。
閒居二首
李石（宋代）

吠亩三番聘，林泉一客通。
君方借唇吻，我自惜头颅。
日月松偕老，江湖橘可奴。
昭文虽未鼓，洗耳即良图。
八声甘州（九日登高）
刘将孙（宋代）

不看萸、把酒对名山，无帽厌西风。渺四海故人，一尊今雨，万里长空。宇宙此山此日，今夕几人同。举世谁不醉，独属陶公。

当日白衣几许，漫凄其寄兴，落日篱东。抚停云六合，借醉托孤踪。□吊古、不须多感，□古人、那得共杯中。拼酩酊，明年此会，谁此从容。
游故苑诗
昙瑗（南北朝）

丹阳松叶少，白水黍苗多。浸淫下客泪，哀怨动民歌。

春溪度短葛，秋浦没长莎。麋鹿自腾倚，车骑绝经过。

萧条四野望，惆怅将如何。
昔昔盐
刘基（明代）

杨柳正萋萋，门前碧草齐。别离如昨日，白发满春闺。

飘花兼泪落，行云逐望迷。绿苔凝履迹，粉汗浥书题。

梦到龙沙北，魂销马邑西。卷帘双燕入，开镜一莺啼。

肠共吴江绕，眉将楚岫低。攀枝怜并蒂，窥沼妒双栖。

跃水宁无剑，通天亦有犀。那看明月夜，登楼惑马蹄。
赵季茂有诗来适山间劚地得笋因遗以并赓韵
岳珂（宋代）

篱菊初黄枫叶丹，苍筠共此屋三间。
拂天未带山云白，斸地已凝湘晕斑。
玉版有时堪咀嚼，石栏何日共跻攀。
山家聊送清班兆，且为屏星纤九关。
赠讲华严惠照大师
葛胜仲（宋代）

松陵讲舌看澜翻，滞论冰消瞬息间。觉性已明华藏海，退身聊遁莫釐山。

识真久认鱼筌假，处静因求麈尾閒。我是殊庭仙隐吏，二年云水共跻攀。
咏菊
魏野（宋代）

荣虽同雨露，晚不怨乾坤。
五色中偏贵，千花后独尊。
馨非惭黍中，采合胜蘋蘩。
蛱蝶寒犹至，鹪鹩静亦存。
味堪资玉铉，光欲夺金樽。
带雾丛犹密，经霜艳更繁。
砌虫亲有路，梁燕识无门。
薜荔宜求友，茱萸好结婚。
栽培劳婢仆，服食教儿孙。
易把方先哲，难为继后昆。
败莎承亚朵，落叶拥纤根。
虽异皇家瑞，宁孤白帝恩。
延龄仙诀著，应候礼经言。
不与群芳竞，还如我避喧。
颂古九十八首 其九
释印肃（宋代）

自昧灵光怕黑风，向他直道转盲聋。声中露体希人会，药山紫玉意和同。
湖州歌九十八首 其二十
汪元量（宋代）

一片淮山落照中，开船忽遇打头风。
行军元帅传言语，别拨官军下浙东。
致政左司王公挽词三首 其二
孙觌（宋代）

解组天门上，挥金里舍傍。渐欣双髀满，仍见一瞳方。

旧说山中相，今为地下郎。流芳知有在，鸾鹄正高翔。
题海棠二首
李石（宋代）

林光皎皎弄青枝，颇怪东风解冻迟。
一夜前溪流雪汁，余花别岸不须吹。
许州旌节到作
薛能（唐代）

两地旌旗拥一身，半缘伤旧半荣新。

州人若忆将军面，写取雕堂报国真。
送姚佥判
陈宓（宋代）

杜门三载疑无缘，不似当年在剑川。
衰病可曾同酒盏，俗氛那得和诗篇。
枫宸领袖三千士，莲幕徊翔十七年。
荣进在公真素定，槎溪嫡派看初传。
长安闷作
李涉（唐代）

宵分独坐到天明，又策羸骖信脚行。

每日除书空满纸，不曾闻有介推名。
钱德成山水窟
洪咨夔（宋代）

亦有黄金埒，非无瑞锦窠。
养蒙知趣早，观复用功多。
嘉客贲场谷，硕人槃涧阿。
时平风日好，花竹几行窝。
寄诗交顾梅山
杨镇（宋代）

谁与吟翁气味同，松梢明月竹梢风。能诗多是穷人事，不到穷时诗不工。
早秋寄友生
齐己（唐代）

雨多残暑歇，蝉急暮风清。谁有闲心去，江边看水行。

河遥红蓼簇，野阔白烟平。试折秋莲叶，题诗寄竺卿。
郑元亚新居面梅开轩诸子读书其间名曰擢英
朱翌（宋代）

纷纷百卉不须栽，一见论交正有梅。
诗兴已从东阁动，山寒并许北枝开。
影横窗纸月为友，香著砚屏春共来。
庭下芝兰争秀发，对花君但莫停杯。
次韵仇池冬至日见寄
苏辙（宋代）

身如草木顺阴阳，附火重裘百日强。
渐喜微和解凝烈，半酣起日意仓忙。
吾兄去我行三腊，千里今宵共一觞。
世事只今人自解，苦寒须尽酒如汤。
九锁山十咏·大涤洞
吕同老（宋代）

巍巍元盖天，岩穴閟仙宅。
别户穿虚明，层辉荡空碧。
神鼓振玉音，丹崖落琼液。
深道潜龙井，外障隔凡石。
缅怀元同翁，於焉此栖息。
华阳与林屋，隧道从所适。
我来兹山中，偶值肥遁迹。
灵草未易逢，翩翩飞鼠白。
拜诏次尚书刘公韵
魏初（元代）

龙旆霓旌夹两阶，九重阊阖一时开。千官花底瞻天拜，双凤云间捧诏来。

生意根荄如启蛰，欢声朝野似闻雷。小臣虮虱浑无补，愿酌春江酹寿杯。
天长道中
李昭玘（宋代）

细草眠黄犊，短篱穿绿杨。舂声鹁鸪急，田径蝍蛆长。

地暖足春物，雨频宜水乡。羁怀不可话，倒橐酒须尝。
春晚
方岳（宋代）

山杏溪桃睡欲昏，表旗邀客过孤村。
杨花不肯随春去，惹住晴风自入门。
赴广陵道中三首
晁补之（宋代）

醉卧符离太守亭，别都弦筦记曾称。
淮山杨柳春千里，尚有多情忆小胜。
范文正公书伯夷颂并扎卷
汤炳龙（元代）

退之尝作《伯夷颂》，纲常更为文章重。小范老子翰墨香，吹为首阳千古梦。

尔来宇宙三百年，劫灰不坏宁非天。姑苏李侯贤太守，为将手泽归云玄。

因忆右军修禊叙，智永藏之固其所。今比萧翼谁贤愚，豪夺何如能乐与。

君子于物不留意，好德终然胜好古。剑许徐君自有心，书还孔氏非无故。

粟可不食国可辞，较之一纸真毫釐。闻风廉立遽如许，信哉圣人百世师。

西山之薇何独美，向微二子一草耳。东海鲁连死犹生，中书冯道生犹死。

承平文献传至今，品题先后如盍簪。就中何人合愧死，九锡不是夷齐心。
浮丘观
郭祥正（宋代）

仙翁得仙二千载，沧海变田田变海。浮丘却接番禺西，鐏迹蒿痕至今在。

朱明之门敲不应，荆榛满地谁重兴。史君举意要卜筑，楼观矗云如化城。

李白骑鲸下蓬岛，嫦娥洗月来沧溟。相逢且劝百壶酒，蟠桃结实何时成。

史君自有神仙骨，往往前身寻旧物。手探树穴求玉环，肩拍洪崖犹彷佛。

更提椽笔挥长篇，至理直欲追玄元。行当跨凤返金阙，回首番禺空紫烟。
春秋战国门。卞和
周昙（唐代）

磷磷谁为惑温温，至宝凡姿甚易分。

自是时人多贵耳，目无明鉴使俱焚。
送广帅赵平斋当选暨解印趋朝
李昴英（宋代）

海濒老同年，五载依宇下。
春风舞蓑笠，爱日曝田舍。
喜无撞热衷吏，追逐款段马。
剧谈许絛褐，得趁公余暇。
达官来三迳，小队邻翁诧。
明公杰俊人，麟族称大雅。
典刑样诸老，胸次郁醖藉。
西派溯其源，境物入陶写。
才高事无难，只手擘太华。
乘轺始逾岭，风采贤使者。
堂堂开大阃，部属肃鞾帕。
台端有老蜮，闯影含沙射。
孤忠冕旒知，还许河内借。
铃斋安独处，冷淡闲僧夏。
例钱推不受，金贝视土苴。
首祠酌泉翁，坐使饕俗化。
葭萌细摩拊，生意被原野。
循良渤海遂，平理颍川霸。
威风戢偷窃，德意销诡诈。
能令飓母伏，默祷雨师洒。
开仓散穷闾，俭岁低粒价。
贡场宏敞拓，芘士千间厦。
历观古贤牧，美政公其亚。
谗夫真枉了，有识共唾骂。
君子竟何伤，徽誉愈脍炙。
诏还九棘班，明发不俟驾。
倾城送津亭，牵缆不忍舍。
老夫前致辞，再拜进离斝。
立朝要敢言，切勿效喑哑。
此行众所望，磐石鞏宗社。
喜蒲汀少宰卜邻
边贡（明代）

紫宸西畔白门东，鸡犬相闻巷陌同。家远正须君作侣，病多无奈我成翁。

池光向月虚含冻，柳意归春弱袅风。珍重雪泥鸿爪迹，翻飞回首五云中。
四用前韵酬达夫 其五
刘弇（宋代）

叶底蜂儿抛蜜桶，花边猧子乱棋围。一绷周昉新番画，拟就勾芒乞取归。
怀旧诗九首 其九 伤胡谐之
沈约（南北朝）

豫州怀风范，绰然标雅度。处约志不渝，接广情无忤。

颉颃事刀笔，纷纶递朱素。美志同山阿，浮年迫朝露。
京邸忆家
卢龙云（明代）

柳色黄金宛宛舒，凝寒方尽已春馀。长安万里同为客，归雁曾无记远书。
王倅成老挽诗二首
王炎（宋代）

末俗轻浮甚，斯人有古风。
持身无表襮，为吏极清通。
学似武平一，仕如张长公。
龟趺宜篆刻，潜德照无穷。
观山
方岳（宋代）

一层云放一层山，小市人家翠欲环。
检点只疑低数尺，一层山向隐云间。
平谷公署古槐
文彭（明代）

僻县人稀早闭关，庭槐合抱挺苍颜。秋深已觉寒蝉尽，日落徐看倦鸟还。

久历岁华宜老大，不藏丘壑亦萧閒。有怀欲就东阳赋，文藻谁如康子山。
九龙山怀友
郑东（元代）

风雨两乡难缩地，小窗时读去年诗。九龙何处云深浅，一雁不来人别离。

老树引藤秋结子，黄猿窥果昼呼儿。遥知句就无人解，月落山灵堕泪时。
贺新郎·过眼光阴驶
刘克庄（宋代）

过眼光阴驶。忆垂髫、留连节物，逢场游戏。初试綀衣弄纨扇，斗采菖蒲涧里。今发白、颜苍如此。艾子萧郎方用事，怪先生、苦死纫兰芷。君不乐，欲何俟。头标夺得群儿喜。向溪边、旁观助噪，叹吾衰矣。欲建鼓旗无气力，唤起龙泉改委。但酒户、加封而已。晚觉醉乡差快活，那独醒、公子真呆底。聊洗净，笛筝耳。
送曾元恕太祝赴汉阳监征
强至（宋代）

汉江山色秀苍烟，山拥江光入马鞭。
行思欲飘飞鸟外，别颜空惨落花前。
勉旃关赋那终岁，好在家声幸壮年。
鹦鹉故洲应寂寞，得无新句发晴川。
白云楼歌四叠次文质韵 其三
顾瑛（元代）

君不见白云在山如海深，世人不解白云心。不从神龙降甘泽，肯从灵女为朝阴。

又不见白云出山飞入牖，维南有箕北有斗。世人再拜仰天光，多挽长弓射天狗。

月明照见玉山里，不受轻风易吹起。宵深飞度影娥池，影在青天天在水。

楼下鸡鸣夜枕戈，楼头开宴招李何。云车遝遝众仙下，玉笙瑶管声相和。

剪雪作花云作絮，浪浪酒泻龙头注。就中谁起寿主人，倒喝飞光酒中住。
杂和唐元稹东川诗四首 其二 江花落
弘历（清代）

临水秋花水面荷，西风飒沓落英多。归著处同生处异，不曾分别碧江波。
纳粟
白居易（唐代）

有吏夜叩门，高声催纳粟。家人不待晓，场上张灯烛。

扬簸净如不，一车三十斛。犹忧纳不中，鞭责及僮仆。

昔余谬从事，内愧才不足。连授四命官，坐尸十年禄。

常闻古人语，损益周必复。今日谅甘心，还他太仓谷。
送仲秉赴廷试五首
李吕（宋代）

雾豹文章异，渊鲸爪角雄。
荒陂寒泣露，空谷暮号风。
突起能无意，平沉未分穷。
不知貂冕地，冷砚破窗中。
言怀
崔涂（唐代）

干时虽苦节，趋世且无机。及觉知音少，翻疑所业非。

青云如不到，白首亦难归。所以沧江上，年年别钓矶。
颂一百则
释重顯（宋代）

禅家流，爱轻薄，满肚参来用不著。
堪悲堪笑天平老，却谓当初悔行脚。
错错，西院清风顿销铄。
皂镜册
傅梦得（宋代）

依然一册巧装成，故纸为胎越样轻。
四畔黑云都罩尽，中间只有月长明。
消息
张文虎（清代）

消息来江左，乡关望稍舒。将穷吴苑鹿，不用鲁连书。

劲卒银刀队，先声霹雳车。功名劳此辈，何以报琼琚。
长相思·花似伊
欧阳修（宋代）

花似伊
柳似伊
花柳青春人别离
低头双泪垂
长江东
长江西
两岸鸳鸯两处飞
相逢知几时
鬻海歌
柳永（宋代）

鬻海之民何所营，妇无蚕织夫无耕。
衣食之源太寥落，牢盆鬻就汝轮征。
年年春夏潮盈浦，潮退刮泥成岛屿。
风干日曝咸味加，始灌潮波塯成卤。
卤浓碱淡未得闲，采樵深入无穷山。
豹踪虎迹不敢避，朝阳山去夕阳还。
船载肩擎未遑歇，投入巨灶炎炎热。
晨烧暮烁堆积高，才得波涛变成雪。
自從潴卤至飞霜，无非假贷充餱粮。
秤入官中得微直，一缗往往十缗偿。
周而复始无休息，官租未了私租逼。
驱妻逐子课工程，虽作人形俱菜色。
鬻海之民何苦门，安得母富子不贫。
本朝一物不失所，愿广皇仁到海滨。
甲兵净洗征轮辍，君有馀财罢盐铁。
太平相业尔惟盐，化作夏商周时节。
某顷元佑三年春礼部不第蒙东坡先生送之以诗
李廌（宋代）

半生虚老太平日，一日不知人不识。
鬓毛斑斑黑无几，渐与布衣为一色。
平时功名众所料，数奇辜负师友责。
世为长物穷且忍，静看诸公树勋德。
欲持牛衣归颍川，结庐抱耒箕隗前。
只将残龄学农圃，试问瀛洲紫府仙。
夕发阳翟
梅尧臣（宋代）

我行阳翟道，暮雨原上急。
麒麟冢相望，霹雳碑下立。
农耕傍山去，鬼火迸林入。
莫问泉下人，马隤衣更湿。
曾德礼墨梅竹篆隶皆精岁在己未示似墨梅酬价固非所吝会即赴官岭表度难自随还以授之副之古风
曾丰（宋代）

北枝顽顿如不仁，南枝警敏如有神。方当群有急归宿，忽自太有偷发春。

画画清脩枝拔萃，点点精明花引类。幻尽岁寒姿者天，吾宗所幻天相似。

溪边照水周逸民，檐下横窗晋诗人。胸次还馀墨外墨，笔端更写真中真。

把南金报犹轻议，举赵璧归非厌嗜。只今随牒广之南，彼大庾山吾画笥。
晨起东轩
李复（宋代）

影暗才分竹，烟低正满檐。
雨斜侵药裹，风过乱书签。
篆灭香犹在，尘昏砚未添。
静中时有兴，著论不为潜。
无棣
朱缃（清代）

斜日下城角，炎风一骑驰。野花全白后，山果半红时。

小袖攀桑妇，方垆卖饼师。我来偶摊饭，树影正离披。
送化主
释崇岳（宋代）

不依本分要参禅，卖了山前祖父田。
赤手出门无活计，好儿终不使爷钱。
岳阳楼
张翔（唐代）

楼上元龙气不除，湖中范蠡意何如？西风万里一黄鹄，秋水半江双白鱼。

鼓瑟至今悲二女，沈沙何处吊三闾。朗吟仙子无人识，骑鹤吹箫下碧虚。
琵琶仙 张白琴有还湘之赋，索词为别
朱祖谋（清代）

归种桃花，楚云满、故国仙林如缬。林外横笛呼犍，春泥渐啼滑。

乡绪引、江关倦客，奈歧路、短丝难折。落手沧洲，当歌白日，珍重华发。

旧题句、银烛西楼，梦尘剪、东风黯销歇。谁遣一艎新水，送飞花如雪。

中夜起、吴鸿试数，对月明、酒醒伤别。底事抛得鸱夷，五湖空说。
浣溪沙 游仙体，用“遥知杨柳是门处，似隔芙蓉无路通”，成此小令二阕 其一
顾太清（清代）

碧落茫茫秋水斜。朱门深被绿杨遮。隔溪听尽晚蝉哗。

无可奈杨人怅望，难通消息树交加。能忘情者是仙家。
如梦令
赵长卿（宋代）

居士年来懒散。凡事只从宽简。身外更无求，祗要夏凉冬暖。

美满。美满。得过何须积趱。
台阳腊除杂咏 其七
施琼芳（清代）

寓象藏佳境，当门倚数株。来春生意满，此蔗竟先枯。
叶西庐惠冬菊三绝
王柏（宋代）

谁知造化用工深，处士隐潜得返魂。
白发书生留晚节，从今岁岁典刑存。
题造微禅师院
张祜（唐代）

夜香闻偈后，岑寂掩双扉。照竹灯和雪，穿云月到衣。

草堂疏磬断，江寺故人稀。唯忆江南雨，春风独鸟归。
李元御世兄过访念归安陆不果
朱嘉徵（清代）

长成离乱后，相见尔应稀。客况缘愁壮，家山入梦微。

荆门天际合，汉水望中非。旧好犹能识，东陵一布衣。
自高梁桥泛舟回御园川路晓景即目 其二
弘历（清代）

烟村远近豁新晴，翠濯西山一坐横。此际恰同农父志，半怀忧喜望秋成。
五泄山
刘述（宋代）

翠屏千叠水潺潺，一簇青鸳杳霭间。
惜是晚年逢此境，悔将前眼看他山。
瀑飞萝磴终难画，龙蛰岩云只蹔闲。
薄宦劳人无计住，可嗟归去又尘寰。
题宝珠阁
米芾（宋代）

对槛青山露，群仙捧宝珠。求遗如起定，象罔是文殊。
五月初七日梦中得起二句醒起续成之
张洵佳（清代）

书苦健忘如隔世，读来有味胜当年。天留老境将人耐，白发青灯手一编。
相思引
袁去华（宋代）

皓齿清歌绝代音。眼波斜处寄情深。东风吹散，云雨杳难寻。

试手罗笺花样在，唾窗茸线暗尘侵。向来多事，触绪碎人心。
即事十首 其六
方岳（宋代）

记得秋风此削瓜，偶遗子亦自成花。生生造化无终极，但有根芽未可涯。
题王寿卿烟云叠嶂图
叶颙（元代）

青峰尽处更青峰，烂墨淋漓惨澹容。云裹长松三百尺，烟迷荒澹十千重。

层峦岌嶪如棋布，空翠清寒胜酒浓。添写诗翁岚影里，羽衣雾縠驾天风。
秋途暮息
曾丰（宋代）

密密初秋雨，蒙蒙欲暮天。
牛羊争欲下，车马敢求前。
蟋蟀挑孤咏，梧桐搅独眠。
及身无一事，梦到汗漫边。
送赵介之赴舂陵十首
彭龟年（宋代）

百里不足骋，千里漫同流。
推君友于心，对此良优优。
采桑子 其二 答苇坚，步原韵
查清（清代）

几番寄我诗兼画，满纸烟云。乐我晨昏。新句难酬白雪春。

何时再买秋风棹，重采吴莼。酌酒三巡。衰柳芙蕖认竹门。
和王学士芍药
蔡襄（宋代）

粲尔芳草叶，孤根当砌植。
违春已自分，薰风犹借力。
艳艳朝日光，纷披照颜色。
持之遗佳人，岁久香不息。
秋思七言八首
方回（元代）

菊殿百花梅第一，重阳节遇小春来。
年年岁岁身长健，摆去穷愁醉几杯。
和江上观潮
蔡襄（宋代）

地卷天回出海东，人间何事可争雄。
千年浪说鸱夷怒，一信全疑渤澥空。
寂静最宜闻夜枕，峥嵘须待驾秋风。
寻思物理真难测，随月亏圆亦未通。
工之侨献琴
刘基（明代）

工之侨得良桐焉，斫而为琴，弦而鼓之，金声而玉应。自以为天下之美也，献之太常。使国工视之，曰：“弗古。”还之。

工之侨以归，谋诸漆工，作断纹焉；又谋诸篆工，作古窾焉。匣而埋诸土，期年出之，抱以适市。贵人过而见之，易之以百金，献诸朝。乐官传视，皆曰：“希世之珍也。”

工之侨闻之，叹曰：“悲哉世也！岂独一琴哉？莫不然矣!而不早图之，其与亡矣。”遂去，入于宕冥之山，不知其所终。
麻姑山
白玉蟾（宋代）

瑶林猿啸春坡月，玉渊蛟舞秋崖雪。
伊独脯麟饭胡麻，仙爪肯理君毛发。
往事王远徵蔡经，苔碑寂寞颜真卿。
嗅柑羽人叫无处，一鹤飞上寻真亭。
礼局致斋
宋祁（宋代）

枌榆秋报汉家坛，斋誓先朝令不刊。
抱蕝一身依礼署，饭蔬三日属祠官。
天池唳鹤惊宵滴，宫堞栖乌噪暮寒。
倦枕不烦神栎梦，有人无用亦常叹。
再和
项安世（宋代）

丰年官事无何，梅月诗情最多。
白水暗添沤界，青苔乱长松科。
晚步山麓
清镜（清代）

幽径行来密，重重覆绿阴。岭云閒鸟性，江月浸人心。

得句烟光净，含虚妙悟深。豁然忘往事，天地入虚襟。
小圃
陆游（宋代）

剡曲西边筑草堂，小园聊复寄相羊。
鱼行水际汀苹动，麝过林中野草香。
觅句有时携笔砚，遣怀随事具杯觞。
少年朋旧凋零尽，不独思人亦自伤。
送何编修绍基典试黔中兼怀俞刺史汝本
姚燮（清代）

何侯论诗若断律，四十贤人谨存黜。因知相士犹勘诗，讵厌沈苛求缜密？

天识髯胡双眼碧，驱之穷碞采琪璧。八千里路星轺行，绵竹青霜烂襜帟。

朱云轮囷垂火方，玉屏夜淬芙蓉铓。荆山沅树递秋色，眼穿雁末黎峨苍。

其阴狼洞极葱郁，神雷所宅多宝藏。雄晶漆黑石英紫，九节奚数平垣菖？

绛节仙人忽来驻，藻衣下窣明月珰。灵猿振毳华雀翔，献歌呈舞欢难量。

仰看银汉夕无滓，奎宫龙气联氐房。持衡幸遇昌明世，力为穷荒扫文翳。

斩秽当如麻峡麻，选味应同荔波荔。夙闻平月钤南交，八寨军防壮犄势。

颇求捆史浩睥览，揭我千秋寸心蔽。长飙捩隼高难追，为尔攀舆一惉懘。

故人近作独山吏，诗笔剸蛟有奇气。十所梦隔天柱遥，片字曾无去鸿寄。

苹堂宴座如相逢，道燮于今犹侘傺。吁嗟乎，拾芝何必投华嵩，撷珊何必浮瀛蓬？

古来乌撒产蹯𠘯，有犀赤角驹方瞳。载歌臣马续新乐，琅琅瑟响生回风。

归时袖得紫兰荚，银瓶养作天家供。
送友至飞云渡
林亮功（宋代）

五里风涛路，人烟隔岸洲。
去帆欹绿水，别棹会中流。
西岘钟声晓，东山塔影浮。
何人有机事，惊起一沙鸥。
浪淘沙·写梦
龚自珍（清代）

好梦最难留，吹过仙洲。寻思依样到心头。去也无踪寻也惯，一桁红楼。
中有话绸缪，灯火帘钩。是仙是幻是温柔。独自凄凉还自遣，自制离愁。
早蝉
薛能（唐代）

不见上庭树，日高声忽吟。他人岂无耳，远客自关心。

暂落还因雨，横飞亦向林。分明去年意，从此渐闻砧。
和管雪堂劝农之什 其一
何梦桂（宋代）

五马将春出劝农，春风散入万山中。山人未识君侯面，每向村田问老翁。
离富池望庐岳是日入夹口直达浔阳遂舍大江之
张耒（宋代）

山秀江清三百里，与君三宿一扁舟。
饮残桑落溪云暮，卧冷桃扁楚雨秋。
舟隐长江逢夹口，眼明五老立云头。
几年泽国行将遍，归与亲朋说旧游。
寄季张
黄庭坚（宋代）

园中看笋已成竹，阶下种槐还得阴。
出门望君车马绝，临水问信鲤鱼沈。
赠君以匠石斸泥之利器，渊明无弦之素琴。
此书到日可归来，思子妙质为知音。
登天王台
许衡（元代）

楼阁荆榛几变更，登临祗见古人情。当年胜迹无人问，依旧春风草又生。
垂虹桥送戴明甫
朱存理（明代）

新安十日程，足为千里游。江湖志汗漫，杖剑气横秋。

昨逢阿戎与之语，知君楚尾与吴头。不须琵琶浔阳郭，泊此书画沧江舟。

飘然明发向何许，长笛一声黄鹤楼。宝带秋波启别筵，垂虹晚日送行船。

白云似与越山隔，明日还同吴地悬。后夜相思各杯酒，来年重会剩诗篇。

殷勤再写桥头景，江冷丹枫岁莫天。
白氏夫人生日二首 其二
仲并（宋代）

断机久已传家训，采藻端然继国风。庭院炉烟春蔼蔼，门阑瑞气晓葱葱。

遐龄愿效三桃实，拜寿何辞百盏空。自幸晚为门下士，馀波应许丐奇穷。
上总宪魏环极先生百韵
陈梦雷（清代）

圣世天心眷，熙朝帝赍良。太行高萃气，恒岳远钟祥。

奕叶任城裔，宗风上党昌。经谈新疏义，乐赐旧宫商。

鹤跱琅玕管，龙雕锦绣肠。书升多士庆，胪唱五云飏。

委佩趋鳷鹊，簪毫入凤凰。麟台藜火灿，鳌禁襭袍香。

特简论思任，先观品节刚。紫垣封墨敕，青琐肃蒲囊。

道大容应寡，心闲隐不妨。东山聊啸傲，泌水自徜徉。

家食声逾峻，畴咨典聿煌。都人钦硕德，僚寀式清望。

持斧南床重，升阶白笔庄。惠文腾鹗隼，骢马避豺狼。

爰进崇班秩，仍分秉宪行。丰裁清柏署，宠擢锡银章。

课绩优三辅，分猷振八厢。军需飞羽箭，版部急糇䭪。

佐计烦区画，纡筹问积仓。阃臣陈凯奏，睿虑廑官常。

特总乌台绶，频萦苍佩纕。朝端升正气，舆论凛秋霜。

执法宵垂耀，荧精夜吐芒。高平称佐汉，秘监美匡唐。

抑抑伊周度，雍雍金玉相。泰阶资鼎鼐，清庙宝圭璋。

爱国怀如负，怜才恐未遑。后生多奖借，谫学荷汪洋。

同志当年盛，乐群旧事芳。授书曾设帐，问字许登堂。

丘垤欣山仰，驽骀附骥骧。日归辞几席，贻赠富琳琅。

楚蜀惊嵎虎，苍溟逞怒螳。罿罦悲雉触，矰缴滞莺翔。

饮泣瞻宸座，甘心赴国殇。建旗孤羽翼，遁迹托缁黄。

方寸哀徐庶，虞渊愧狄梁。蜡书途梗塞，雁足信微茫。

隐忍拘囚辱，蹉跎志节僵。既伤沈陷阱，兼痛负门墙。

召伯平淮服，高宗靖鬼方。披云欣觏日，席藁愿衣桁。

旷典怜凝碧，殊恩宥夜郎。感深怀更切，遇蹙志难忘。

太傅词多激，监门绘欲将。九阍非易达，尺幅乞垂详。

南国阗钲鼓，西陲缺斧斨。当机迷胜算，纵敌费张皇。

险弃鱼凫地，防疏鸟鼠乡。茭刍糜七泽，弩矢钝三湘。

痈养滇黔害，烽连岭峤创。楼船稽扫荡，鲛鳄恣披猖。

棨戟韬钤短，雈苻啸聚强。最怜中泽雁，重作尾赪鲂。

牧守纷渔猎，闾阎竭篚筐。兜鍪罗馈饩，孥息啜糟糠。

以此薪延火，堪嗟肉补疮。玺书宽越尉，铁券虑怀光。

逸兕犹奔柙，飞鸮岂食桑。拔稂防引蔓，削毒制余疡。

蕃甲徵回纥，金城护氐羌。驼鞍驱翠珥，毳帐拥红妆。

祗可金缯结，宁堪子女偿。桀骜虞肘腋，狡狯隐膏肓。

宵旰边庭患，空虚内地戕。茧丝穷蔀屋，璧马殚宣房。

饕餮崇方岳，鹰鹯布畛疆。但闻增户口，谁念赈流亡。

塞下赀郎滥，洛中贿道彰。难言釐簠簋，应自长蟊蝗。

人困疑情涣，时安幸岁穰。即今歌《硕鼠》，深恐叹牂羊。

寒谷瞻朝旭，穷荒企帝阊。铎犹悬广殿，赋少讽长杨。

博陆舆台耀，平津邸阁张。封章仗马寂，车骑濯龙忙。

薰灌愁城社，吹嘘叹灶炀。杞人应有恨，漆女自多伤。

砥柱资元老，擎天藉栋梁。近传思渐疏，共喜股肱匡。

丹陛心方注，苍生望未央。绣衣看赫奕，豸角倍铿锵。

本正末斯举，源清流自长。持筹袪蠹急，攘外抚中康。

砥俗先廉耻，端原始庙廊。明聪开圣霁，果断振乾纲。

次第修封事，从容补衮裳。绛驺威石室，彩凤哕朝阳。

胆落方州镇，楼泥戚畹庄。清风瀰宇宙，化日扫欃枪。

谔谔真章奏，桓桓大赞襄。人伦翘领袖，国是壮金汤。

冀效刍尧献，因忘草野狂。风谣陈记室，掇拾备青箱。

伫晋丝纶席，行纾经纬藏。万邦歌保定，六合架梯航。

殿陛辉干羽，要荒入享王。鲰儒欣景运，鼓枻咏《沧浪》。
谢岭西王积斋观察
张萱（明代）

风流江左羡芳誉，荐士黄金满石渠。奏赋不逢杨得意，凌云谁识汉相如。

几年道路空存舌，此日风尘且曳裾。但使向人肝胆尽，不妨归去食无鱼。
后汉门。再吟
周昙（唐代）

咸怨刑科有党偏，耕夫无不事戎旃。

是时老幼饥号处，一斛黄禾五百千。
寄梁山舟侍讲 其二
韦谦恒（清代）

忆昔持尊酒，时时共短吟。月明秋水净，花落夕阳深。

旧梦中宵觉，离怀隔岁侵。空余擘窠字，遥见故人心。
书事三首呈郎中机宜
廉布（宋代）

山路入云烟，精蓝沧海边。
崖沙留虎迹，石壁曳蛟涎。
猿啸千山寂，鸟惊半月弦。
忧来非一事，种种上华巅。
天冠山题咏二十二首 其八 灵湫
赵孟頫（元代）

灵湫不受污，深浅何足计。小憩松竹鸣，萧萧山雨至。
次韵程致
韩驹（宋代）

桃花如昭君，服饰靓以丰。徘徊顾清影，似为悦已容。

数枝有馀妍，窈窕禁省中。何如武陵岸，缤纷落天风。

我梦泛舟去，春流濯凫翁。岂知限重门，风摇铺首铜。

忆汝初破萼，时当楼雪融。亭亭怯馀寒，赖此赤日烘。

蓬山十载梦，翚飞左升龙。重来迹已换，一扫凡花空。

发有今岁白，颜无故时红。三嗅三叹息，繁英为谁秾。
祷雨作
高定子（宋代）

两閒洒落无尘著，著象森罗触处逢。
此意要令儿辈觉，擎天一柱爱中峰。
晚过山寺看芍药
徐宗亮（清代）

丈室花光照暮天，色香空尽转生妍。青山何处容吾隐，看到残春又一年。
送殷侍御赴同州
贾岛（唐代）

冯翊蒲西郡，沙冈拥地形。中条全离岳，清渭半和泾。

夜暮眠明月，秋深至洞庭。犹来交辟士，事别偃林扃。
阮郎归
张抡（宋代）

豪家大厦敞千楹。风摇玉柄轻。金盆弄水复敲冰。热从何处生。

金草舍，小茅亭。如何安此身。元来一念静无尘。萧然心自清。
题束道辅怀疏亭二首 其一
刘跂（宋代）

逢时乐宦达，既达贵蚤休。东门两归客，冉冉不可留。

大夫名贤后，出处亦俱优。筑室在何许，南郭林塘幽。

安车摇佩鱼，步屧随杖鸠。胜日至佳客，欢颜终献酬。

鄙人最樗散，世用一何缪。政以无事身，尊俎常见收。

令年扫三径，近不隔虎丘。欲问杜陵老，来往几风流。
客意五首
陈舜俞（宋代）

高岸耸如陵，秋光著处清。
遥山照眼碧，黄叶逐人行。
莫怪新烟火，曾经古战争。
深林茅屋小，气象亦豪英。
和宋永四兄集句
黄公度（宋代）

时事干戈里，年光卷帙中。
有怀忧社稷，无力靖华戎。
世路日多梗。斋扉昼掩蓬。
悲歌抚长铗，爽飒气摩空。
送吴君远
陆文圭（元代）

暨阳幕职无他奇，置薤一本水一盂。
钟鸣张烛起署事，坐看日落庭西隅。
雁行钳纸走欲立，高县明镜分丝铢。
长官堂上口缫诺，时时隔舍闻歌呼。
荒村人闻花自落，圜扉书静草欲芜。
褰帷使者上治状，为出清冰置玉台。
上儿跟蹡老翁怒，细问代者如君无。
楚苔清雨古站寒，酒酣写出阳半羝。
君行马慎勿驱，梅水绿涨高兴湖。
笑问镜中客
郑潜（明代）

笑问镜中客，胡为太瘦生。非关作诗苦，岂为慕时荣。

毋乃禀受薄，况当灾患婴。忧国常恻恻，立身独茕茕。

粝食每不饱，壮怀空自倾。夙耻混污浊，何由表忠贞。

汝舌虽能言，莫与众口争。汝足虽能履，焉敢万里行。

飞霜侵汝发，浮云翳汝晴。握短奚用沐，视远不复明。

草堂谁与赀，石田难为耕。功名淡无味，山水故多情。

为尔正衣冠，勉尔和音声。药石但稍稍，思虑徒营营。

应接莫违俗，隐显毋近名。近名应害道，违俗反自轻。

客笑竟不答，掉头气未平。掩镜转危坐，煦煦朝阳升。
坐客有谈狄鱼眼眶之美者感叹而作
陆游（宋代）

黄雀头颅羞五鼎，狄鱼眼眶参隽永。
两螫何皋蟹丧躯，一脔可怜牛断领。
霜刀斫脍几许痛，公子方夸醉魂醒。
物生怖死与我均，碪几流丹只俄顷。
哀哉堂堂七尺身，正坐舌端成业境。
豪华只可夸仆妾，报应那知类形影。
世间扰扰何时了？一念超然差若颖。
不妨瓦钵饱晚菘，更汲山泉试春茗。
重叠金 寄外
许诵珠（清代）

亚檐红绽荆桃小。枝头影闪相思鸟。对镜抹玄绡。远山慵不描。

愁牵杨柳月。梦断梨花雪。杜宇尽情啼。问君归不归。
游都梁 其一
赵某（宋代）

暮烟迷海戍，远水接淮天。拍塞凭栏恨，神京在北边。
寒食日经秀上人房
郑文宝（宋代）

花时懒看花，来访野僧家。
劳师击新火，劝我雨前茶。
题许颂慈先生评月轩诗集四首 其三
缪九畴（清代）

不是寻常风月评，七旬研练媲都京。骚坛从此推牛耳，时彦纷纷敢与争。
瑛上人
许棐（宋代）

十二三时便出家，何曾顷刻离烟霞。晨持数卷日方上，夜梵千声月未斜。

洗钵不经鸥浴水，插瓶嫌采蝶残花。儒冠误我骎骎老，何日蒲团共结跏。
送翁梦山拊循四川
沈鍊（明代）

结发交游今壮年，相逢朱盖只依然。并探禹穴非无棹，一眺津亭别有筵。

欢意自怜花鸟近，归心徒畏简书传。使君且莫停车骑，蜀国山河已在边。
十月朔奉天殿颁历
罗洪先（明代）

天王玉烛调三极，太史铜仪协八风。淑令早从三殿下，韶华还与万方同。

尧年喜戴频书考，周禄虚縻几献功。错讶朝来霜气薄，春阳已满大明宫。
次韵李提举秋日杂咏
杨冠卿（宋代）

羊坂路岐险，燕巢生计疏。
萍蓬三尺剑，衣钵一床书。
叶露泣金井，檐牙挂玉钩。
魂清了无寐，诗思不禁秋。
和通判章承议 其一
彭汝砺（宋代）

决胜从容樽俎间，一军争死不知还。拔旗往蹈乌丸垒，杖箠横封函谷关。

画像麒麟天上阁，铭功鸡鹿雪中山。我荣不与诸公比，归见慈亲一解颜。
摸鱼儿（尘梅）
颜奎（宋代）

对琴台、不堪尘涴，春风微露纤指。峥嵘鹤膝翘空势，取次著花安蕊。偏有意。把竹外一枝，飞洒轻烟里。月良如洗。又底事丹青，何须水墨，虚白阚清泚。

华堂暮，珍重休弹尘尾。静中留此佳致。桥西几度香浮处，回首都随流水。闲徒倚。叹汨没黄埃，变幻皆如此。蜚廉莫起。待别有神人，风斤一运，和影上窗纸。
记小圃花果二十首
刘克庄（宋代）

古有如瓶李，得之海上仙。
如何阿戎辈，鑽核怕人传。
十四拍
文天祥（宋代）

北归秦川多鼓鼙，禾生陇亩无东西。
三步回头五步坐，谁家捣练风凄凄。
已近苦寒月，惨惨中肠悲，自恐二男儿，不得相追随。
去留俱失意，徘徊感生离。
十年蹴踘将雏远，目极伤神谁为携。
此别还须各努力，无使霜露沾人衣。
立春以诗并酒送滕知丞
徐侨（宋代）

草残木尽又春来，辜负梅花与酒杯。
政要诗翁裁好句，为从今日洗尘埃。
中道
詹初（宋代）

圣贤自古执其中，允执此中万理通。
万理由来心自得，心同方是理大同。
减字木兰花（戏答）
黄庭坚（宋代）

月中笑语。万里同依光景住。天水相围。相见无因梦见之。

诸儿娟秀。儒学传家渠自有。自作秋衣。渐老先寒人未知。
题罗公山古柏庵二首
黄庭坚（宋代）

千年鹿死尚精神，睡足苍龙半屈伸。
百年妖狐住不得，个中曾卧谪仙人。
魏邦式通判挽词 其二
王十朋（宋代）

耆旧嗟零落，公年又不长。双旌空入梦，半刺横罹殃。

子舍三珠秀，吾乡一鉴亡。平生可书事，椽笔有星郎。
花犯·海山昏
刘辰翁（宋代）

海山昏，寒云欲下，低低压吹帽。平沙浩浩。想关塞无烟，时动衰草。苏郎卧处愁难扫。江南春不到。但怅望、雪花夜白，人间憔悴好。谁知广寒梦无憀，丁宁白玉炼，不关怀抱。看清浅、桑田外，尘生热恼。待说与、天公知道。期腊尽春来事宜早。更几日、银河信断，梅花容易老。
贱和一诸友有祝颂语以五十六字谢之
陈文蔚（宋代）

庸庸不作世间奇，空负生成造化机。
岁月漫惊多发积，功程殊未进毫微。
不贪腰下悬金印，且自尊前戏彩衣。
多谢诸君借辉润，一朝盈箧尽珠玑。
江夏寓兴二首之一
贺铸（宋代）

风与樯乌便，侬先塞雁来。
山经七泽断，潮自九江回。
渔父犹知隐，骚人枉衒才。
朋游正相远，梅信为谁开。
和裴令公新成绿野堂即事
姚合（唐代）

结构立嘉名，轩窗四面明。丘墙高莫比，萧宅僻还清。

池际龟潜戏，庭前药旋生。树深檐稍邃，石峭径难平。

道旷襟情远，神闲视听精。古今功独出，大小隐俱成。

曙雨新苔色，秋风长桂声。携诗就竹写，取酒对花倾。

古寺招僧饭，方塘看鹤行。人间无此贵，半仗暮归城。
招杨德逢
王安石（宋代）

山林投老倦纷纷，独卧看云却忆君。
云尚无心能出岫，不应君更懒於云。
句
王逢（元代）

飞荒存菊本，人老发梅花。红芳飞血尽，黄蝶上衣来。

犬眠牛斗飞，鲲跃凤凰池。乾坤人鲊瓮，岁月鬼门关。

雪落蘋花尽，青浮山影来。帘卷东风燕子还。天清月浸淡梨花。

草霜鹰始击。
到白水有感
陈著（宋代）

吾气已衰飒，兹行增惨凄。
近山云易雨，积水路如溪。
寒食纸钱树，旧游莎草畦。
颓墙独立久，百感付鹃啼。
复泸凯歌 其二
梅应春（宋代）

休讶朝家奏报迟，平生忠孝鬼神知。但留一片丹心在，会有天回地转时。
春晚风雨中作
陆游（宋代）

箕踞藜床岸幅巾，何妨病酒住湖滨。
驾风浪作连三日，扫地花湖又一春。
乐事清宵当秉烛，畏途平地有摧轮。
颓然耐辱君无怪，元是人间澹荡人。
赠别陈给事
林季仲（宋代）

仕途多汩没，归袖独飘颺。
要伴赤松子，终辞青琐郎。
水云宽处好，日月静中长。
万事休回首，停桡即故乡。
送严侍郎到绵州，同登杜使君江楼（得心字）
杜甫（唐代）

野兴每难尽，江楼延赏心。归朝送使节，落景惜登临。

稍稍烟集渚，微微风动襟。重船依浅濑，轻鸟度层阴。

槛峻背幽谷，窗虚交茂林。灯光散远近，月彩静高深。

城拥朝来客，天横醉后参。穷途衰谢意，苦调短长吟。

此会共能几，诸孙贤至今。不劳朱户闭，自待白河沉。
纪事
文天祥（宋代）

春秋人物类能言，宗国常因口舌存。
我亦濒危专对出，北风满野负乾坤。
依韵和孙勉教授菊花
陆佃（宋代）

芳丛宜密不宜疏，何事琼花祇一株。苦劝白衣成酩酊，尽饶红粉插茱萸。

定应青帝稀曾见，端的黄金似得无。便拟栽培伴桃李，尽移春色入洪炉。
送胡志高赴汉中兼柬方希直 其二
蜀献王（明代）

胡子蜀中士，受公知更深。不惮三巴路，欲成仁者心。

伊昔韩门士，籍湜蒙赏音。勖哉今胡子，愿无愧郑林。
与王嵩隐
尚颜（唐代）

一生吟兴僻，方见业精微。事若终难得，乡应不易归。

乱收西日叶，双掩北风扉。合国诸卿相，皆曾着布衣。
子夜四时歌五首
胡汝嘉（明代）

黄鸟鸣深林，往来疾于织。
非无机杼声，其奈不成匹。
月中种竹歌
徐弘祖（明代）

香山仙子孤山癖，爱种梅花向明月。花香月色两空濛，更借琅玕点幽碧。

带雨遥分前浦云，当窗漫凿峰头石。移来细细记南枝，种去萧萧映香雪。

移时雨候种时晴，透岭披峦重月白。初照挥锄若有神，再照清标次第出。

一株新栽鸾凤翮，两株对舞蛟龙立。三株四株几十株，影摇星斗天文坼。

一锄一杯月倒吸，一株一醉风生腋。当年何数竹林閒，此日真成君子宅。

罗浮梦杳翠凝裳，湘水魂清玉为骨。尚忆骑鹤崆峒游，翻恨中无此香色。

撇却手中九节筇，和云好共此闲植。他年酒醒竹成林，分向瑶池配丹阙。
满江红 戴耘野高士六十初度寄赠
钱肃润（明代）

聚散无常，忆当日、同行携手。遇知己、探梅寻菊，赋诗饮酒。

风月江山都是主，鱼虾麇鹿呼为友。共陶然、朝夕任逍遥，今何有？

我碌碌，风尘走。君寂寂，书帷守。报初周花甲，中秋时候。

翠色方铺寒府内，紫霞正设同亭右。问素娥十辈驾鸾来，相逢否？
吴宫曲
俞兆晟（清代）

馆娃春深昼寂寂，美人列坐弹瑶瑟。自裁白纻六铢衣，回雪流瑶侍君侧。

清歌珠串袅入云，梁尘不动花缤纷。繁弦急管停复作，当筵催进泥金裙。

军声殷殷来槜李，犀甲晶莹照秋水。破楚门东铁骑围，君王夜醉扶不起。

《白纻歌》残事已非，洞庭渔唱雨霏霏。至今城上乌啼急，犹听吴娘夜捣衣。
闲居
晁说之（宋代）

闲居岂无事，一动百艰难。
水为斋僧惜，花因供佛残。
喜闻多死士，厌话小长安。
香火同缘客，饥肠先永叹。
后出塞
陈航（明代）

荷戈出门去，亲戚送我行。各携一杯酒，相劝事长征。

战马饮河朔，边尘暗东京。努力报奇策，一扫欃枪平。
西江月 为内子寿
吕胜已（宋代）

日日齐眉举案，年年劝酒持觥。今年著意寿卿卿。

幼稚绵绵可庆。

官冷未尝贫贱，家肥胜似功名。所为方便合人情。

管取前途更永。
赠北极阁醉琴道上
麟庆（清代）

久事元君泰岳巅，漫来此地奉金仙。曲中山水参琴趣，壶里乾坤得醉禅。

十里明湖澄槛外，万峰秋色落尊前。道心岑寂尘心定，话别长生一冁然。
崔珙推官话王园再如昔年为梅下之会并示绝句
李复（宋代）

王家梅树春常早，露坐曾侵月影来。
闻道去年还得意，新花还似旧时开。
余杭久旱赵悦道入境之夕四郊雨足二首
曾巩（宋代）

旌旗东下路尘开，六月风云席上回。
正恐一方人暍死，直将霖雨过江来。
宫词 其三十五
赵佶（宋代）

六幕低垂晓鉴寒，帘旌风动皱翔鸾。仙姿妆早呵纤指，远黛遥分胜笔端。
偈颂一百二十三首
释崇岳（宋代）

第七个没尾巴，不落群队独露爪牙。
拟心凑泊终难见，须信莲开火里花。
清平乐（寿道夫）
辛弃疾（宋代）

此身长健。还却功名愿。枉读平生三万卷。满酌金杯听劝。

男儿玉带金鱼。能消几许诗书。料得今宵醉也，两行红袖争扶。
朱红牡丹
王禹称（宋代）

渥丹容貌著霓裾，何事僧轩祇一株。应是吴宫歌舞罢，西施因醉误施朱。
拟古五首
何梦桂（宋代）

生为结发婚，死为同穴鬼。
岂意冰上缘，沦没隔万里。
半镜随尘沙，嫁衣在巾笥。
红丝倘未绝，白首高归止。
心随碣石云，泪落铜盘水。
云飞会南来，水流还北注。
此生不可期，心期勖来世。
王氏碧鸡园六咏·凉榭
王灼（宋代）

窈窈林影深，澹澹波光冷。
异哉浊恶世，有此清凉境。
侧身朱栏浊，风烟得几顷。
啸声出奇响，疑在苏门岭。
荷气递遥馥，如窥太华井。
要须从翁游，岸巾闲日永。
题堵郎中画湘汉秋色图
刘崧（元代）

兵曹簿领困填委，忽见云山落尘几。问君何意貌此图，湘汉萧萧秋色里。

长峰巨壑相参差，彷佛江行曾见之。云中树色三百里，峡里猿声十二时。

古人今人不相见，江水依然净如练。鱼凫窈窕接山川，云雨荒荒出台殿。

岸回路转枫林青，丹崖绀壁秋冥冥。山童出扫涧上叶，客意已到松间亭。

登高望远心独苦，江阔霜清雁如雨。九天飞瀑下香炉，万里归帆到鹦鹉。

我从前年来帝京，偶离蔬屩峨冠缨。故园耕钓归未得，对此佳致空含情。

茅堂远在珠林下，安得从君问图写。九衢尘动五更风，又趁鸡鸣逐朝马。
宣州杂诗二十首
梅尧臣（宋代）

高林似吴鸭，满树蹼铺铺。
结子繁黄李，炮仁莹翠珠。
礼农本草阙，夏禹贡书无。
遂压葡萄贵，秋来遍上都。
同叶卿至龙井二首
项安世（宋代）

送客得兹游，湖边上小舟。
水吞沙岸远，云绽日光浮。
地转风篁密，山藏野寺幽。
飞泉如有意，夹路奏鸣球。
城中春寒即事
汪晫（宋代）

重来春又半，梦寐念归期。
山近衾裯薄，春寒鼓角悲。
晓钟风送远，宿霭日开迟。
客裹真寥落，愁添两鬓丝。
鹧鸪天（曾端伯使君自处守移帅荆南，作是词戏之）
向子諲（宋代）

赣上人人说故侯。从来文采更风流。题诗谩道三千首，别酒须拚一百筹。

乘画鹢，衣轻裘。又将春色过荆州。合江绕岸垂杨柳，总学歌眉叶叶愁。
杂曲歌辞。妾薄命
王贞白（唐代）

薄命头欲白，频年嫁不成。秦娥未十五，昨夜事公卿。

岂有机杼力，空传歌舞名。妾专修妇德，媒氏却相轻。
杂兴
张镃（宋代）

伯牙善鼓琴，知音一子期。
已得慰生平，绝弦勿复悲。
深沉扬执戟，玄文准伏羲。
各年未原赏，岂欲求当时。
梅影
何梦桂（宋代）

玉颊寒肌强对人，今年清瘦不胜春。相知只有窗前月，摹写春风水上身。
游万州岑公洞
陆游（宋代）

大业征辽发闾左，军兴书檄煎膏火。
此时也复有闲人，自引岩泉拾山果。
後六百岁吾来游，洞中正夏凄如秋。
乳石床平可坐卧，水作珠帘月作钩。
十年神游八极表，浮名坐觉秋豪小。
试问岑公迎我不？鹤飞忽下青松杪。
下竺朱桐花一根出石上见之四十馀年
释居简（宋代）

绿柄高扶绛玉开，层层萼萼染猩裁。峄阳曾止青鸾翼，无此奇葩更不来。
梅花引 其二
王炎2（宋代）

大都四绪阴晴半。天上油云舒又卷。若还心也似云闲，老色何由来上面。

生平辛苦今潇散。得丧荣枯皆历遍。人言不死是神仙，我但耳闻非眼见。
颂十玄谈·演教
释印肃（宋代）

初说有空人尽执，未明理事虚劳力。
念来年久转迷情，心不负人徒面赤。
劳生
谢维藩（清代）

野色起平阴，苍然万里心。劳生感行役，吾道托孤吟。

华岳归云迥，茅津落日深。拊膺思骨肉，欲语重沾襟。
和罗巨济山居十咏
杨万里（宋代）

老子朝慵起，春风苦唤行。
晴边犹著雪，寒後未闻莺。
偶见千峰翠，偏令两眼明。
倦来浑欲睡，无处避溪声。
新居用韩昌黎诗辛勤三十年以有此屋庐为韵
蔡戡（宋代）

晏子近嚣尘，萧何处穷僻。
我居城市间，而有山林适。
一水带清泚，万竹环翠密。
亦足了此生，人寿稀七十。
翰林侍读学士尚书右丞李公挽辞三首
苏颂（宋代）

儒雅名公子，承平辅相孙。
台仪尊右辖，世职重高门。
富贵今如梦，便蕃殁有恩。
迩英前席地，无复进嘉言。
沈必先殿院
葛胜仲（宋代）

菁山遽用檀公策，水村来作浮家客。五年霄汉隔音尘，此假相逢喜折屐。

荒陂难觅钴鉧潭，胸中丘壑有人杰。乌台坐逼痴床南，见事风生勇成癖。

逆耳争先贡皂囊，造膝仍频对宣室。只今道梗淹荒村，汲直未肯侪公孙。

时平已见龟墨食，尺一行催觐文石。
和丹岩述志
卫宗武（宋代）

室罄囊空气不衰，朵颐宁肯舍灵龟。
多金未羡陶朱富，淅玉姑为杜老炊。
暖客情难到貂鼠，惠人智不及蒲葵。
春风可笑随流俗，不长桃枝长棘枝。
编联偶作
苏籀（宋代）

躭饫神奇致，思研理趣幽。
崎岖由考仿，勉励似鉏耰。
明耀鉴频拭，醇精酒屡酘。
编联存只字，解悟失全牛。
曷可裨宏议，于何答彼诹。
达辞宜驾说，典学善宣猷。
浑浑窥姚姒，专专切旦丘。
时王资粉泽，天匠不雕锼。
愍恻元元意，弥纶色色优。
雅驯镌鄙固，切实忌飘浮。
自古英茎肄，于今都市讴。
近谁臻壶奥，远孰擅风流。
壹郁穷居气，荒唐失友愁。
湛酣及醲郁，浸渍复优柔。
斐绮资咍噱，芜枵寡晤酬。
不为伤手斲，无取强颜羞。
管氏攘戎索，元龙高卧楼。
激昂牵老惫，书剑判悠悠。
赠褚武良以尚书出为安东诗
挚虞（魏晋）

荡荡大晋，奄有八荒。畿服既宁，守在四疆。桓桓褚侯，镇彼遐方。

变文膺武，武步龙骧。

武有七德，众鲜克举。帝用是难，训咨既普。虽有周亲，唯能是与。

大周之吉，归美于褚。

褚侯之迈，人望实大。企彼江淮，眇焉如带。智名不彰，能功斯废。

靡德而称，靡仁而赖。

济济百辟，穆穆皇朝。虽则异事，谁非同寮。出者眷之，处者恋之。

情发于中，用著斯诗。
句
潘中（宋代）

二帝蒙尘事北征，小臣无计泪如倾。
偈
释妙喜（宋代）

万仞悬崖忽放身，起来依旧却惺惺。饥餐渴饮无馀事，那论昔人非昔人。
寒食清明十首
刘克庄（宋代）

唐朝知制诰，多付与诗人。
岂有飞花句，虚为起草臣。
颂古十二首
释法泰（宋代）

多子塔前衣付后，更传何物示於人。
双珠迸出刹竿倒，直得寒光彻四邻。
幸侍轺车敬赘严韵 其一
赵与㒇（宋代）

男儿有志事竟成，好把功名竹帛垂。今日舆图当混一，谁能重拭□□碑。
梦中得诗二联觉而足之
梁寅（元代）

坐对南山鸣鸟稀，松床书帙逗晴晖。闭门无客论朝市，开口恐人谈是非。

雨后翠生飞燕羽，花时红拥钓鱼矶。醴溪春色浓于酒，莫遣风烟与愿违。
金菊对芙蓉·银烛摇红
元好问（金朝）

银烛摇红，兽烟喷翠，正小春时候，爱日和融。玉□法日生英杰，天付与、道骨仙风。文章冠世，词倾峡水，笔扫秋虹。更□福寿无穷。喜克家有子，孙又英雄。算人问何物，可以形容。除非后夜团圆月，年年共、皎洁相同。捧卮□寿，殷勤□□，满泛金钟。
初归石湖
范成大（宋代）

晓雾朝暾绀碧烘，横塘西岸越城东。
行人半出稻花上，宿鹭孤明菱叶中。
信脚自能知旧路，惊心时复认邻翁。
当时手种斜桥柳，无数鸣蜩翠扫空。
谷帘泉
高心夔（清代）

丽楼匿神峰，古黛缦天障。霅然开阳隩，水步盘鹘上。

锢阴芦灰开，囊土遗巨防。纤葛寒濛青，雪沫四飞飏。

盈孚万窦迸，渫利两渠壮。交陕䡨奔霆，百控争一放。

去波赴虚无，来湍激凄亮。落落钧璈鸣，竹肉敛余唱。

不揽县灇势，宁规灌输量。重湫证宏秘，东驾期雁荡。
句
张耒（宋代）

须看远山相对蹙，莫欺病齿恼衰翁。
桃源行
王淮（宋代）

武陵十里桃花水，遥接仙家洞天里。桃花不隐洞中春，引得渔郎来问津。

洞中墙屋开村落，石田沙田足耕凿。阴连绿树昼昏昏，鸣鸡吠犬东西门。

渔郎相见惊相语，共问今朝是谁主。秦家虐㷔逐飞烟，司马独主江南天。

尊前论罢长叹息，醉掩松窗卧苔石。明朝出洞归故乡，回首万壑云茫茫。

山中此景知无有，千载词人说盈口。我欲携书上钓船，洞口去觅桃花源。
地震戏王深父
刘攽（宋代）

员方肇开坼，积块成坤舆。漂浮大波不自止，幸有万里之鳌鱼。

抃首戴炎州，尾直昆崙墟。亿载不坠陷，始知力有馀。

扬鬐播四岳，鼓鬣摇五湖。岂知古今士，竟以地震书。

自是世俗闻见拘，潢污蛙黾相随居。我从龙伯借钩饵，钓鳌惟子知非诬。
癸未游杭作口号十首因事怀旧杂以俚语不复诠择 其八
俞德邻（宋代）

堤边杨柳拂晴波，堤上游人衒绮罗。山色湖光浑似旧，采莲人唱采茶歌。
京师相善者乡友四人各赋一篇以见其所慕 载德
陈渊（宋代）

辞寡觉我喧，气定觉我烦。沉吟孤鹤立，戏谑阳春温。

岂不苦鞭策，去马终恋轩。由来君子德，寡怨非其恩。
柳州
陶弼（宋代）

唐室衣冠四百秋，元和台省尽名流。
谁人肯为交朋死，乞以罗池换播州。
尤溪山中
胡仲弓（宋代）

山中寒意足，自笑索裘迟。
野店鸡声饭，颓垣鸦字诗。
雨余松径滑，溪涨板桥危。
问讯恬轩老，乡邻总不知。
代宗引谚
佚名（唐代）

不痴不聋，不作阿家阿翁。
能仁禅寺
许将（宋代）

峭壁半寒空，丛林甲海东。
荡深无过雁，湫小有游龙。
屏石高三面，楼峰更一重。
客心留不得，归听晓霜钟。
摸鱼儿
施枢（宋代）

柳蒙茸、暗凌波路。烟飞惨淡平楚。七香车驻猊环掩，遥认翠华云母。

芳景暮。鸳甃悄、铢衣来按飞琼舞。凄凉洛浦。渐玉漏沈沈，清阴满地，乘月步虚去。

销凝处。谁说三生小杜。翔螭声断箫鼓。情知禁苑酥尘涴，羞与倡红同谱。

春几度。想依旧、苔痕长印唐昌土。风流千古。人在小红楼，朱帘半卷，香注玉壶露。
题徐云闲故姬遗照 其二
王彦泓（明代）

药房展玩水沉熏，想得真真夜静闻。不负芳盟同皎日，愿随幽梦逐闲云。
少年游（早行）
林仰（宋代）

霁霞散晓月犹明。疏木挂残星。山径人稀，翠萝深处，啼鸟两三声。霜华重迫驼裘冷，心共马蹄轻。十里青山，一溪流水，都做许多情。
送萧达夫之繁昌教谕
谢廷柱（明代）

过江牛渚暂维舟，先望浮丘紫翠流。儒秩宜清山水邑，文风盛接帝王州。

晨厨荐绿秋莼滑，采石驰春腊蚁浮。遥想文章贤令尹，閒吟时到泮池头。
六月五日偶成
倪瓒（元代）

坐看青苔欲上衣，一池春水霭余辉。
荒村尽日无车马，时有残云伴鹤归。
九月一日过长沙
史谨（明代）

去岁今朝入大梁，今秋今夕渡潇湘。乾坤万里双蓬鬓，烟雨孤潇一醉乡。

子鵩赋成悲贾谊，霜筠泪在忆娥皇。未知九日经何处，赢得江湖说漫郎。
心泉
蒲寿宬（宋代）

来寻万古意，聊结此生缘。
久视都无物，中间只见天。
灵根何处觅，露液晓初鲜。
白发今如此，扪松忆少年。
思君子歌
释智圆（宋代）

小人足谄媚，君子无猜忌。
开口揄扬皆圣贤，满腹包藏尽仁义。
修辞复古振淳风，折槛触鳞彰直气。
善世既不伐，遁世亦无闷。
自同流俗混光尘，不与常人斗分寸。
展矣斯人欲见之，一夕辗转九回思。
终日踌躇无所遇，飒飒西风木叶衰。
赣石
余靖（宋代）

万堆顽碧耸峣嶕，壅遏江流气势骄。
铁马阵横秋战苦，水犀军乱夜声嚣。
吕梁谩记庄篇险，滟滪休夸蜀道遥。
怒激波声犹可避，中伤荣路不相饶。
读汪襄阳作顾季狂诗叙有感
王世贞（明代）

昔我游燕山，宗李中所私。高歌命白雪，片片纵横垂。

醉醒华阳馆，坐见青天危。狂语两相厄，宁容世人知。

顾生业游者，一再侍酒卮。风吹浮云散，信意南北驰。

契阔几十年，闻颇豪于诗。矫矫汪襄阳，握手惠前绥。

谓余旧有赠，迪功乃其师。左袒在中原，江左良见嗤。

自余遘家祸，戢身一茅茨。名姓落人间，谁当齿颊之。

寄语谢襄阳，勿令豪杰窥。吴门饶俊彦，诗卷日追随。

莫言秦越人，为秦作儿医。
偈颂二十五首
释普岩（宋代）

豁开户牖，直出直入。
点鱼上竹竿，俊鹘趁不及。
读林和靖集书其尾
周紫芝（宋代）

泉石膏肓挽不回，笑看嵩少仕涂开。暮年封禅无遗藁，平日江湖只钓台。

月自黄昏人已老，鹤无消息客谁来。吴儿不解高人意，秋菊何当荐一杯。
桃源忆故人·人间只解春留住
汪莘（宋代）

人间只解春留住。不管秋归去。一阵西窗风雨。秋也归何处。柴扉半掩闲庭户。黄叶青苔无数。犹把小春分付。梅蕊前村路。
谢翟元卿诗卷见投
陈造（宋代）

从君只比羊胛熟，得诗已可牛腰束。
谁言此老四壁立，襞积锦绣罗群玉。
晨兴讽诵暮编缀，未觉饥雷隐枵腹。
我生嗜学类贪夫，婪酣欲诉南山竹。
诗人到眼辄自慰，句法得君今意足。
向来玄钥笑谈启，大胜几年膏火读。
駸駸警我欲川增，前之汗漫今边幅。
颇嗟诗客千钧笔，不博长安一囊粟。
人不求君君不即，高卧穷乡数椽屋。
苦无好事问奇字，寂寞庖钉供苜蓿。
长篇短韵写不平，日使贫交得骊目。
握瑜不价自应尔，有底汲汲须圆曲。
我有鸱夷系短辕，持浇胸中三万轴。
尚恨不作多田翁，粳糯分君岁千斛。